ועדת הפנים והגנת הסביבה, כנסת 19, פרוטוקול מספר 175, 2014-01-06 10:00

מירי רגב: בוקר טוב לכולם.

מירי רגב: אני שמחה לפתוח את דיון ועדת הפנים והגנת הסביבה בדיון שלישי בסוגיית תאגידי המים.

מירי רגב: הדיון היום דן בסוגיה אחת בלבד, ואני מברכת את החברים מחיל האוויר שהגיעו לפה, חיילים וחיילות.

מירי רגב: חייל אחד בעצם אז זה חיילות, אין מה לעשות, המפקד.

מירי רגב: פה אנחנו בעד הנשים.

מירי רגב: אז ברוך הבא לכנסת.

מירי רגב: אין מה לעשות, הדמוקרטיה במדינת ישראל בשיאה, כפי שאתם תבינו.

מירי רגב: ברוך הבא לכל ראשי הערים שהגיעו, לחבר'ה שמלווים את הדיונים האלה כבר במשך שלושה שבועות פה בדיונים מאד אינטנסיביים.

מירי רגב: כפי שאמרתי, גם שלחתי מכתב לשר האוצר, דיברתי אתמול גם עם השר סילבן שלום.

מירי רגב: הדיון שלנו היום הוא אחד בלבד – על הארכת התקופה של יכולת ההתאגדות לתאגיד מים.

מירי רגב: זה הדיון שלנו היום.

מירי רגב: האם לבטל את תאגידי המים או לא, נריב על זה בחצי שנה הקרובה.

מירי רגב: כרגע - -

דוד אזולאי: אולי נתחיל קודם עם הביטול ואחר כך...

מירי רגב: לא, רגע, נתקדם צעד צעד, חבר הכנסת דוד אזולאי, יושב ראש ועדת הפנים והגנת הסביבה לשעבר.

רחמים מלול: נתת רמז לא רצוי.

מירי רגב: אנחנו יחד עם אשר, כמובן, יושב ראש השדולה - -

יעקב אשר: את ערנית - - -

מירי רגב: תאמין לי, אני ערנית מאד.

מירי רגב: רציתי לדעת אם רחמים ערני, אני רואה שרחמים ערני.

מירי רגב: אז אני מודה ליושב ראש השדולה המוניציפאלית, חבר הכנסת יעקב אשר, ששותף לכל המהלכים וגם להצעת החוק שהגשנו כולנו ביחד, ודב ליפמן שנמצא פה.

מירי רגב: אני רוצה התייחסות של המשרדים כדי שהדיון הזה באמת אולי יהיה ענייני וקצר.

מירי רגב: ביקשנו למנוע את ההתאגדות של ראשי ערים שעדין לא התאגדו לשנה.

מירי רגב: אני מבקשת התייחסות של משרד האוצר, משרד התשתיות ורשות המים.

מירי רגב: לאחר מכן, חברי הכנסת אזולאי, יעקב אשר - -

דוד אזולאי: אולי כדאי שיעקב ייתן לנו איזו שהיא סקירה שנדע מה נעשה בינתיים בתחום הזה?

מירי רגב: תכף, שניה.

מירי רגב: - - לאחר מכן, נראה איך אנחנו מתקדמים עם הסוגיה הזאת.

מירי רגב: ביבס, מי שרוצה לדבר מבחינת הערים נרשם?

מירי רגב: אבנר, גיל, דרור, מלול, ביבס.

מירי רגב: בבקשה.

מירי רגב: רשות המים, בואו נפתח אתכם.

יעקב אשר: אולי ברשותך, מירי, לכוונן את הדיון.

יעקב אשר: ..

מירי רגב: הדיון היום הוא על הארכה של תאגוד לעוד שנה בשונה מחוק התאגידים.

יעקב אשר: אבל להסביר במילה אחת, רק להוסיף על דברי היושבת ראש.

מירי רגב: בבקשה.

יעקב אשר: אנחנו יזמנו ביחד הצעת חוק בעניין הזה כרגע אבל הסיבה היא לא דחייה סתם.

יעקב אשר: ישנן כמה סוגיות שנמצאות במחלוקת.

יעקב אשר: הרי היה הסכם בזמנו עם השלטון המקומי ויש דברים שנשארו לשיקול דעת ולוויכוחים כאלה ואחרים, ולא ניצלתם את השנים הללו בשביל לנסות לקבל כמה החלטות אמיצות על אותם מקומות שיכולים להישאר תאגידים עצמאיים, אותם מקומות שצריך להתייחס אליהם בצורה אחרת.

יעקב אשר: החצי שנה הזאת או השנה, דיברנו על שנה אבל מירי כבר אמרה חצי שנה אז זה היה התאריך הראשון שדיברנו, זה זמן מתאים בשביל לדחות אבל לגמור ולקבל החלטות קצת אמיצות.

יעקב אשר: לא יקרה כלום, אני אחד מאלה מראשי העיר לשעבר שתומך בתיאגודים אבל לא בכל מקום.

יעקב אשר: יש מקומות שהעסק עובד בצורה נפלאה.

יעקב אשר: יש מקומות כמו כפר שמריהו וכולי, שאין שום סיבה בעולם לעשות את זה.

יעקב אשר: אתם צריכים את החצי שנה הזאת כדי לקבל החלטות אמיצות, לסגור את הענין הזה אחת ולתמיד, ואם על הדרך מירי תצליח בכלל להזיז את כל התאגידים - שם אני כבר לא בעסק.

מירי רגב: תודה רבה יעקב אשר.

מירי רגב: רשות המים, בבקשה.

<ניר וילנר: סגן היועצת המשפטית.

<ניר וילנר: מי שקבע לנו את המועד 30 בינואר זה הכנסת.

<ניר וילנר: אנחנו עובדים קשה בשביל לעמוד במועדים האלה.

<ניר וילנר: ככל שהממשלה תחליט לשנות את החוק, אנחנו נעמוד במועדים שקבועים בחוק.

<ניר וילנר: מבחינה מקצועית צריך להבין שכל דחיה של התיאגוד, ורק לפני 6 ימים בישרנו על הפחתה של תעריפי המים ב-5 אחוז, כל דחיה של תיאגוד או בעצם הקמת תאגידים נוספים ומנגנונים נוספים, זה בסוף מתגלגל על הצרכן, איך שלא נהפוך את זה.

<ניר וילנר: - -

מירי רגב: עד עכשיו זה כאילו לא פגע בו...

יעקב אשר: - - -

<דרור אלוני: מה הלוגיקה?

<ניר וילנר: - - ברור שככל שיהיו יותר מנגנונים, ולא חשוב כרגע המספר, זה מעמיס על התעריף, זה עוד הוצאות והדברים ידועים.

מירי רגב: מה שמעמיס על התקציב זה בעיקר תאגידי המים עצמם כי מה לעשות?

מירי רגב: מחיר המים הוא לא מחיר המים אלא מחיר תאגיד המים.

מירי רגב: ברגע שתאגידי המים לא יהיו קיימים אז גם מחיר המים ירד, אבל לא נדבר על זה עכשיו.

<ניר וילנר: אני אחדד: זה לא מה שאמרתי.

<ניר וילנר: עדין 55 תאגידים ביטלו, 137 מנגנונים קיימים ברשויות ואין ספק שגם זה התייעלות אבל לא מספיק.

מירי רגב: כן, אני מבינה את הצמצום, אבל הצמצום זאת הייתה הכוונה של חוק תאגידי המים עוד שדיברו עליו בקדנציה שעברה וזה בדיוק העניין, שאני לא רוצה שיהיו לנו פה ברוני מים.

מירי רגב: אני רוצה לחזור למצב שבו ראש עיר מחליט אם טוב לו התיאגוד או לא.

מירי רגב: הוא אחראי על מה שקורה בעיר שלו, וצביעת תקציב לטובת תשתיות מים.

מירי רגב: זה מה שאני רוצה שיהיה.

<ניר וילנר: אני לא יודע מה זה ברוני מים.

<ניר וילנר: התאגיד הוא במאה אחוז בשליטה של הרשות המקומית או של כמה רשויות מקומיות.

<ניר וילנר: זה המצב כיום, כרגע לא מדובר על - -

מירי רגב: אז כרגע אתם מתנגדים - -

<אבירם דהרי: זה לא נכון להגיד שזה בשליטה.

<אבירם דהרי: זה בבעלות אתה מתכוון, לא בשליטה.

מירי רגב: אין שום שליטה של העירייה.

מירי רגב: ההיפך, ראש עיר לא מסוגל היום לתת מענה באותו מקום שיש תאגיד מים.

<אבירם דהרי: - - - יש ממונה על המים, הוא השולט.

<קריאה: אגב, יש לי מכתב מישראל עינב שיהיו בסופו של דבר ארבעה תאגידים.

מירי רגב: זה בכלל טוב.

מירי רגב: תאגידים, מי יקנה אותם?

מירי רגב: תשובה ומי עוד?

מירי רגב: אני רוצה לדעת מה עמדת רשות המים לשאלה ספציפית במכתב שהעברנו בעקבות הדיונים שהיו כאן להערכת תיאגוד מה-30 בינואר לשנה, 30 בינואר 2015.

<ניר וילנר: כל דחיה היא לא דבר - - -

דוד אזולאי: למה?

דוד אזולאי: תסביר לנו למה?

<ניר וילנר: לפעמים יש אילוץ אבל זה לא דבר שאנחנו מברכים עליו כי עוד פעם, זה גורר לדעתנו לעלויות.

<ניר וילנר: יגיע לממשלה והממשלה תכריע ואנחנו נקבל את זה.

מירי רגב: אוקי, אז עמדת רשות המים היא שלילית.

מירי רגב: אני מבקשת לשמוע את עמדת האוצר - -

<קריאות: הוא לא אמר שלילית - - -

רחמים מלול: הוא אמר שהממשלה תחליט.

מירי רגב: שיקול דעת הממשלה.

מירי רגב: בבקשה, האוצר בבקשה.

מירי רגב: מי מייצג את עמדת האוצר פה?

<אודי אדירי: משרד האוצר תומך בדחיה של חצי שנה במועד יישום החוק.

<אודי אדירי: אנחנו נביא הצעה ברוח הדברים האלה - -

דוד אזולאי: מתי?

מירי רגב: היום.

<אודי אדירי: לא, יש את לוח הזמנים הנדרש כדי שזה ייושם לפני כניסת החוק.

רחמים מלול: הערת ביניים לאוצר, שאולי ישנו את דעתם: לפני שאגיד את הדברים הארוכים נגד התאגידים, לגבי ההצעה של האוצר לדחות בחצי שנה, זה לא רצוי מסיבה פשוטה: בגלל בניית התקציב העירוני השנתי.

רחמים מלול: אני לא יכול לבנות שני תקציבים, תקציב אחד לחצי שנה עד יוני, ותקציב שני מיוני כי אתה מבין את המשמעויות.

רחמים מלול: - -

<אודי אדירי: אני אחדד משהו.

רחמים מלול: - - כי התקציב משתנה לחלוטין בעקבות התאגידים.

<אודי אדירי: אני אחדד: קודם כל, באמת הצורך בדחיה להבנתנו נובע מצורך, בין היתר, גם של ראשי רשויות חדשים שנבחרו להבין ולהכיר את המערכת אבל החובה להתאגד קיימת גם במסגרת החוק הקיים.

<אודי אדירי: כלומר, לצורך הענין, רשות מקומית שטרם התאגדה, החובה להתאגד קיימת עליה ואני לא בטוח שהחוק משנה את הדבר הזה.

<אודי אדירי: זאת אומרת, מי שמנהל את משק המים עדין במסגרת התקציב העירוני, אני לא בטוח שהחובה לעבור לתיאגוד השתנתה.

<אודי אדירי: גם החוק הקיים מחייב לתאגד.

<אודי אדירי: הדחיה היתה של חצי שנה, של יישום המתווה שאמורה להיכנס ב-31 בינואר - -

רחמים מלול: אתה לא עונה על מה ששאלתי.

רחמים מלול: אני שואל: אני בונה תקציב - -

מירי רגב: רחמים, עם כל הכבוד, אני רוצה להגיד משהו.

מירי רגב: אני מבינה את מה שאתה שואל אבל אני רוצה לברך על זה.

מירי רגב: אני רוצה לברך את שר האוצר שהוא בא עם החלטה והלך לקראת בקשת הוועדה, בקשת ראשי הערים, לדחות את זה בחצי שנה.

מירי רגב: נכון, זה לא מספיק לנו, נכון שאנחנו רוצים שנה אבל חצי שנה זה כבר אומר שאתה לא חייב עכשיו, עד ה-30 בינואר להתאגד.

רחמים מלול: יפה, אני מסביר את הבעיה התקציבית שיש כאן.

מירי רגב: בסדר, אתה מסביר, הבנו את זה רחמים אבל תכף.

מירי רגב: זה כבר הישג ענק שלא היה ברור שהוא יתקבל.

רחמים מלול: אתן לך דוגמה: התחלנו לבנות תקציב עם תאגיד ובלי תאגיד.

רחמים מלול: כשאני בונה את זה עם תאגיד יש לי גירעון של 30 מיליון ואני לא יודע איך לאזן אותה.

רחמים מלול: אז תסביר איך עושים את זה.

<אודי אדירי: החובה להתאגד קיימת גם בחוק היום.

מירי רגב: אדירי, הבנתי.

מירי רגב: המשרד של סילבן, בבקשה.

<חזי ליפשיץ: אני סמנכ"ל משרד האנרגיה והמים.

<חזי ליפשיץ: אנחנו לא מתנגדים להארכת המועד של ההתאגדות.

<חזי ליפשיץ: צריך לזכור שאנחנו עכשיו במהלך של ייעול התאגידים וצמצום מספרם כדי להביא בסופו של דבר להפחתת ההוצאות של תאגידי המים ובסופו של דבר, להפחתת תעריף, כמו שהוא אמר פה לפני כן.

<חזי ליפשיץ: בכל מקרה, כמו שנאמר פה לפני כן, גם אצלך וגם בוועדות אחרות שיש בכנסת, יש ראשי ערים חדשים שצריכים את הזמן הזה להתארגן, להקים תאגיד, לבחון את כל הנושא.

<חזי ליפשיץ: בקיצור, אנחנו לא מתנגדים להארכת המועד.

מירי רגב: יופי.

מירי רגב: אז גם פה אני מודה לשר סילבן שלום.

מירי רגב: דיברתי אתו אתמול בערב ואני שמחה שזאת ההחלטה שהיתה ממש עד הרגע האחרון עם כל הנושא הזה.

אורי מקלב: את טבעת מושג חדש: המשרד של סילבן.

אורי מקלב: - - -

מירי רגב: משרד התשתיות.

מירי רגב: דנה, יש פה עוד נציגה של שר האוצר והיא בוודאי תעביר לו את דברי השבח אבל שוב, יש לנו הרבה עבודה.

מירי רגב: זה מהלך מצוין התחלתי.

מירי רגב: מוטי, אני יודעת שגם אתה רוצה לדבר ממשרד הפנים.

מירי רגב: גיל לבנה, אני רוצה שאתה תפתח כיושב ראש הצוות שמינינו פה.

מירי רגב: ביבס, בבקשה.

<חיים ביבס: האמת שיש שלושה ראשי רשויות שנמצאים בוועדת ניסן, זה דב צור, שלא יכול היה להגיע.

<חיים ביבס: יוסי נשרי, שלצערי לא נמצא פה ואנוכי.

<חיים ביבס: תראי, אני חושב שהרעיון לדחות הוא נכון רק מה?

<חיים ביבס: אני מסכים עם מה שרחמים אומר ואני אסביר למה זה לא נכון חצי שנה.

<חיים ביבס: אנחנו, ב-1 בינואר 2010 ישבנו אצל ראש הממשלה עם שר האוצר ועם כולם והקמנו את ועדת ניסן.

<חיים ביבס: נקבעו 45 יום כדי להביא את מסקנות ועדת ניסן.

<חיים ביבס: כמה זמן אחר כך הגיעו מוועדת ניסן לממשלה?

<חיים ביבס: למעלה משנה.

<חיים ביבס: אנחנו מאז עדין מקיימים דיונים על כל סעיף כבר קרוב ל-3 שנים.

<חיים ביבס: אז כל הסיפורים שפתאום כולם נחמדים ורוצים חצי שנה זה כדי להרוויח עוד קצת זמן.

<חיים ביבס: קודם כל, אני רוצה להודות לך פעם ראשונה שיש חבר כנסת שלוקח על עצמו בצורה רצינית, עד היום כולם ברחו.

<חיים ביבס: סיפרו לנו סיפורים נגד תאגידים והכל, וכולם ברחו.

<חיים ביבס: אז קודם כל תודה רבה לך על זה.

<חיים ביבס: כמו כן, אני רוצה לשים כמה דברים שיעמדו לנגד עינייך: קודם כל, הצביעות של רשות המים.

<חיים ביבס: הם רוצים את הרשויות החזקות, את רחובות וכולי, אבל 9 רשויות שבאו להתאגד, הם לא רוצים אותן כמו ג'יסר א-זרקא.

<חיים ביבס: למה?

<חיים ביבס: כי צריך להשקיע שם כסף והם רוצים להתאגד, הם לא רוצים אותם.

<חיים ביבס: אז זאת הצביעות.

<חיים ביבס: הרעיון מלכתחילה היה, ולשמחתי גילינו אותו בזמן, להקים תאגיד אחד, למכור אותו אחר כך לדנקנר או תשובה או כל אחד אחר, ולהפוך את משק המים לפרטי.

<חיים ביבס: היום, שלא יספרו סיפורים, זה לא עלות המים ולא עלות לצרכן ולא שום דבר.

<חיים ביבס: 40 אחוז ממרכיב המים בכלל לא קשור למים, הוא קשור להתפלה, קשור לאלף ואחד דברים רק לא למים.

<חיים ביבס: הוא קשור למשכורות של רשות המים, הוא קשור לכל הדברים האלה.

<חיים ביבס: תראו, יש כמה דברים שפוגעים: האחד - מלוות.

<חיים ביבס: יש רשויות שכדי להתאגד לקחו הלוואות על עצמן כמו לדוגמה סאג'ור.

<חיים ביבס: הוא לקח על עצמו הלוואה של 10 מיליון שקל כדי לתקן את כל המים והביוב.

<חיים ביבס: כשתאגדו אותו אמרו לו: אדוני, אתה תישאר עם ההלוואה, את הנכסים הם הרוויחו.

<חיים ביבס: אני אמרתי לאורך כל הדרך, אני יודע שחלק מחברי לא מסכימים אבל אם המדינה מספיק אמיצה, שתקים תאגיד מים אחד כמו חברת חשמל, תשלם לנו את ה-5.5 מיליארד שקל על הנכסים ותיקח את עצמה ותעמוד בתור לכל היתר לכל דבר.

<חיים ביבס: הם לא רוצים.

<חיים ביבס: הם רוצים שהאחריות תהיה עלינו, שאנחנו אלה שניקח והסמכות אצלם, וזה לא יהיה רבותי.

<חיים ביבס: הדבר האחרון, יש פה רשויות, עם כל הכבוד, שיכולות להתמודד לבד כמשק מים סגור, לקיים את עצמן, הוכיחו את עצמן שהן מקיימות את עצמן ועושות את זה מצוין ועדין, רשות המים רוצה בכוח להוכיח, ואנחנו בנושא הזה, אם זה יהיה חצי שנה, אם זה יהיה שנה, אנחנו נאבק עד שנגיע למה שצריך.

<חיים ביבס: אני אומר לך, דרך אגב, אני חושב שדווקא הצעת החוק השנייה שלך הרבה יותר רלוונטית.

<חיים ביבס: צריך ללכת לביטול בכלל לתאגידים ומשק מים סגור.

מירי רגב: ברור, אני הולכת על זה.

מירי רגב: ביבס תודה.

מירי רגב: אבנר.

<אבנר בן גרא: קודם כל, אני מצטרף לברכות של חיים.

<אבנר בן גרא: זו באמת פעם ראשונה שהדיונים רציניים ומתמשכים.

<אבנר בן גרא: אני רוצה לומר שאנחנו בעד החוק השני שרצית להעלות, של ביטול לחלוטין או הפיכת החובה להתאגד מה שקוראים, להפוך אותה לרשות ולא לחובה.

<אבנר בן גרא: אנחנו סבורים שמדובר בחוק אנטי-חברתי הראשון במדינת ישראל, ויושב פה מלומד מהאוצר שאומר שיש חובה בחוק להתאגד.

<אבנר בן גרא: לי יש חובה לגבות מסים והם מונעים ממני בסנקציות לעדכן את אגרת הביוב ולגבות את המסים של הרשות.

<אבנר בן גרא: אז כפי שאמר חיים, מדובר בסך הכל בסיפורים, בניסיון להעביר משאב כל כך חשוב לידי אנשים פרטיים, ואנחנו נמשיך להיאבק ולהתנגד לזה אבל בכל מקרה אנחנו מבקשים, כפי שרחמים ציין וזה נכון, גם אני מחזיק שני תקציבים שאני אמור לאשר אותם ביום רביעי, ואנחנו צריכים לפחות את הדחיה של שנה כדי לסיים את הסאגה הזאת.

<אבנר בן גרא: תודה.

מירי רגב: מאה אחוז.

מירי רגב: עכשיו גיל לבנה ולאחר מכן, דוד אזולאי.

<גיל ליבנה: אני מודה על היוזמה לקיים את הדיון עם כל המשתתפים.

<גיל ליבנה: אז ככה – חברים, אלא אם כן אתם רוצים אותנו כל חצי שנה, חוזרים על הסאגה הזאת - -

מירי רגב: גיל, חבר הכנסת מקלב צריך לצאת.

מירי רגב: תן לו רגע להתבטא.

מירי רגב: 3 דקות.

אורי מקלב: דבר ראשון, ראיתי חובה לוותר על זכות הדיבור אבל כיוון שכולם נתנו מחמאות ליושבת ראש הוועדה על הפעולה שלה בנושא הזה - -

מירי רגב: וגם ליעקב אשר.

אורי מקלב: - - גם ליעקב אשר בוודאי, זה חברי ועמתי לסיעה, אין ספק בענין הזה אבל לא כל פעם את זוכה למחמאות.

אורי מקלב: גברתי היושבת ראש, חברים, היושבת ראש מתעסקת ופעילה בנושא המים, יש לנו עבר ביחד בנושא הזה אבל לא בקדנציה הזאת אלא מהקדנציה הראשונה ונכון, אנחנו תמיד טענו שהקמת התאגידים זה היה לכולם בלי גמישות ובלי שנתנו את שיקול הדעת בענין הזה וזה כמו לתפור חליפה ליתום, בלי שאתה יודע מה המידה שלו, מה הגובה שלו אלא רק בגלל שהוא יתום.

אורי מקלב: אנחנו קוראים מכאן לוועדה לגלות גמישות בכל הנושא הזה.

אורי מקלב: מה שהיה נכון, ואנחנו חושבים שהיו תאגידים שאולי עשו סדר ועשו דבר טוב אבל בסופו של דבר, גם רשות יכולה לנהל את משק המים שלה, יכולה לנהל משק כספי סגור.

אורי מקלב: אם מישהו חושב שהדברים ילכו למקומות אחרים, יש עוד דברים שאפשר לפעול בענין הזה, והקריאה של רחמים מלול זה לא היה בקשת רחמים.

אורי מקלב: הוא ביקש דבר מאד רלוונטי, שאי אפשר לעשות את זה בחצי שנה.

אורי מקלב: זה שבאתם לקראת זה נכון אבל חצי שנה זה לא דבר פרקטי ולא מעשי.

אורי מקלב: לגבי הדחיה עצמה – אני רוצה להביא את הפתגם שמוטב שיהיו שוגגים מאשר יהיו מזידים.

אורי מקלב: אם אנחנו לא ניתן את הדחייה הזאת אז המצב יהיה שיהיו מזידים כולם בזה שלא מקימים תאגידים.

אורי מקלב: בזה שאנחנו נותנים את הדחיה, אנחנו יודעים שיהיו שוגגים.

אורי מקלב: עדין לא הגיעה העת ולא הגיעו דיונים כדי לדון באמת - -

יעקב אשר: אנחנו נגד סנקציות פליליות.

מירי רגב: בכל מקרה, אתה, בשונה מיעקב אשר כן אתי בחוק ביטול תאגידי המים.

אורי מקלב: - - בחוק ביטול תאגידי המים אנחנו רוצים לקבל את העיקרון.

אורי מקלב: אין ספק שמי שירצה ומי שכבר מוצא לנכון וזה מועיל לו, אנחנו נאפשר לו את זה.

אורי מקלב: זה לא חוק ביטול לתאגידי המים לכולם.

אורי מקלב: אנחנו צועקים כי זה באמת מטיל על האזרחים עוד כסף אבל בסופו של דבר, כל רשות או כל תאגיד או כל מועצה שתרצה להישאר עם תיאגוד המים, אנחנו נאפשר לה.

אורי מקלב: אני לא חושב שקבענו שאנחנו מבטלים את קטגורית.

אורי מקלב: גברתי היושבת ראש, גם בהצעת החוק שהצטרפתי אליך, אנחנו באמת רוצים בסופו של דבר לאפשר למי שרוצה להתאגד ולהמשיך להתאגד, להמשיך עם התיאגוד.

אורי מקלב: יש מקומות שיכולים וזה טוב, אנחנו לא צריכים להפריע להם בענין הזה.

אורי מקלב: בני ברק למשל - -

מירי רגב: אורי, נגמר לך.

מירי רגב: גם לא בתור...

מירי רגב: תודה רבה לך.

מירי רגב: גיל לבנה, בבקשה.

מירי רגב: אחר כך, חבר הכנסת דוד אזולאי.

<גיל ליבנה: אני בהחלט מסכים עם העמדה שהועלתה כאן, שחצי שנה זה באמת לא זמן שאפשר לעשות בו משהו.

<גיל ליבנה: אם אנחנו בוחנים את רשימת הרשויות שטרם התאגדו, כ-39 רשויות מקומיות, מה מצפים שיקרה בחצי שנה הזאת?

<גיל ליבנה: שחלק יקבלו רישיון להקים תאגיד, וזה לא קורה בחצי שנה.

<גיל ליבנה: כל מי שהקים תאגיד יודע, מכיר את התהליך של הקמת תאגיד, זה לוקח קצת יותר זמן.

<גיל ליבנה: הרוב, אלה שהגישו בקשה להחרגה, האם השרים יספיקו לדון בבקשה הזאת?

<גיל ליבנה: האם ועדת הכלכלה תספיק לדון בבקשה הזאת?

<גיל ליבנה: האם תקבל החלטה בחצי שנה הזאת?

<גיל ליבנה: לא סביר שזה יקרה.

<גיל ליבנה: יתר הרשויות שצריכות להצטרף, בין כתאגידי בת או לתאגידים אזוריים כאלה ואחרים, מעשי שהדבר הזה יקרה?

<גיל ליבנה: מעשי שיהיו תיקוני החקיקה הנדרשים?

<גיל ליבנה: שרשות המים תוציא את הכללים הנדרשים ליצירת החיבורים הללו?

<גיל ליבנה: זה גם לא סביר שיקרה.

<גיל ליבנה: צריך להבין שאולי פה מתקבל הרושם שאנחנו פועלים להרוויח זמן.

<גיל ליבנה: הזמן פועל לרעתנו משתי סיבות: 1.

<גיל ליבנה: אנחנו קונים את המים במחיר הכי יקר בארץ.

<גיל ליבנה: יותר יקר מהתאגידים גם ב-100 ו-200 ו-300 אחוזים.

<גיל ליבנה: אתם שומעים מה אנחנו אומרים לכם?

<גיל ליבנה: אנחנו, הרשויות המקומיות שטרם התאגדו, משלמים את מחיר הקנייה מ"מקורות" הכי יקר.

<גיל ליבנה: אנחנו, הרשויות המקומיות, משלמות את מחיר המים לגינון הציבורי הכי יקר, כמו התעריף הכי גבוה שהתושבים משלמים בכל מקום בארץ.

<גיל ליבנה: הדבר השלישי הוא שאנחנו מנועים מלהשקיע בפיתוח רשת המים והביוב משום שכל כספי קרן השיקום של המים מוקפאים לנו, ואנחנו מחויבים בהפרשתם לקרן מוקפאת ואנחנו מנועים מלהוציא ממנה כספים.

<גיל ליבנה: זאת אומרת, אל תתרשמו שאנחנו גוררים רגלים ואנחנו רוצים להרוויח זמן.

<גיל ליבנה: אנחנו בסך הכל, ברובנו, רשויות קטנות.

<גיל ליבנה: חצי מהרשויות, אגב, זה רשויות כפי שציין חיים ביבס, שרשות המים מתקשה לתאגד אותן כיוון שלא מוצאים להן שותף, כיוון שאין להן קונה בשוק.

<גיל ליבנה: זה רשויות עם יכולות כלכליות קשות ביותר, בעייתיות ביותר.

<גיל ליבנה: הוא הזכיר את ג'יסר א-זרקא, פורדיס ואחרות.

<גיל ליבנה: הלוואי וימצאו מישהו שייקח אותן ויתאגד אותן, גם הן משוועות לכך.

<גיל ליבנה: אבל החצי האחר מורכב בעיקרו מרשויות שיכולות לנהל את משק המים בצורה עצמאית ורובן, אם לא כולן, הגישו בקשות להחרגה.

<גיל ליבנה: יש את הרעיון של מודל דב צור מה שנקרא, של תאגידי בת תחת תאגידים אזוריים אבל שהרשות הקטנה משמרת את הבעלות בנכסים, וגם זה מודל שרשות המים צריכה את הזמן כדי להוציא אותו לפועל ולכן, אני חושב שאם רוצים לעשות משהו מעשי ולאפשר לוועדה הזאת להתעסק בעוד נושאים אחרים, בוודאי כבדי משקל לא פחות מאשר 39 רשויות מקומיות עם תאגיד מים, צריך לאפשר את הזמן הזה.

מירי רגב: מאה אחוז גיל.

מירי רגב: חבר הכנסת דוד אזולאי ולאחר מכן, דרור אלוני.

דוד אזולאי: גברתי היושבת ראש, אני קודם כל מודה על הדיון החשוב הזה כי באמת קיימנו הרבה דיונים בנושא הזה וגם עכשיו הנושא הזה, במיוחד כשמדובר בראש עיר כמו יעקב אשר, שהוא ראש עיר לשעבר והיום חבר כנסת, יודע במה מדובר.

דוד אזולאי: מי שזוכר, כל הנושא של תאגידי מים הוקם בעקבות צעקה שקמה ברשויות המקומיות שרצו משק מים סגור.

דוד אזולאי: התוצאה היתה במקום משק מים סגור קיבלנו תאגידי מים שהיום אנחנו משלמים ביוקר.

דוד אזולאי: כולם "עבדו" עלינו ואמרו לנו שדווקא זה יותר זול והציבור ישלם פחות.

דוד אזולאי: היום אנחנו שומעים שרק המנגנון לבד הוא מנגנון יקר מאד שאנחנו משלמים עליו, ורק אחר כך אנחנו מגיעים למים.

דוד אזולאי: מי שמכיר קצת את ההרכב של תאגידי המים יודע איזה מנגנון מנופח יש בכל תאגיד כזה, שנתן עוד כמה ג'ובים לכל מיני גורמים למיניהם.

דוד אזולאי: אני חושב שהגיע הזמן שההפקרות הזאת תיפסק.

דוד אזולאי: עכשיו, יש פה הצעה שלכאורה אני צריך לברך על כך שהנה באים ונותנים לנו, כמעט נענים לבקשתנו, חצי שנה.

דוד אזולאי: אני אומר לך - -

<קריאה: שנה.

דוד אזולאי: - - אני אומר לך שזאת עבודה בעיניים.

דוד אזולאי: אני לא מאמין בזה.

דוד אזולאי: אי אפשר להגיע לשום תוצאה, ואם אני אוסיף את הנתון הנוסף שאמר לנו כאן ראש עיריית רחובות בקשר להתארגנות לשנת התקציב, אני חושב שעוד יותר צודק לבוא ולדרוש שנה.

דוד אזולאי: ולך, גברתי היושבת ראש, אני רוצה להציע הצעה: אם את רוצה באמת להתקדם עם החוקים האלה, יש רק דרך אחת: להניח אותם, להביא אותם לוועדת שרים לחקיקה ואז נגלה את האמת אצל השרים, האם באמת - -

מירי רגב: תכף אני אגיד לך את המשך התסריט.

דוד אזולאי: - - האם באמת מתכוונים או רק מדברים.

דוד אזולאי: אם הם מתכוונים, אז הצעת החוק צריכה להיות מאושרת, נביא אותה לקריאה טרומית בהסכם עם הממשלה.

דוד אזולאי: ולא, בעצם טוחנים פה מים ועובדים עלינו.

דוד אזולאי: לכן, אני מציע שאחת ההחלטות שצריכה להתקבל כאן היא להניח את הצעת החוק ולהביא אותה לוועדת שרים, זה הכל.

מירי רגב: אתה שותף אליה, נכון?

מירי רגב: אתה יוזם - -

דוד אזולאי: מה זה משנה?

דוד אזולאי: לא משנה.

מירי רגב: לא, לא.

מירי רגב: חשוב לי שכולם יהיו.

דוד אזולאי: - - אני חושב שגם את ההצעה השנייה צריך להריץ, ביטול תאגידי המים זה אחד הפשעים הגדולים שנעשו, לצערי הרב.

דוד אזולאי: פגיעה באוכלוסיות השונות במדינת ישראל.

מירי רגב: דרור אלוני, בבקשה.

מירי רגב: לאחר מכן, דב ליפמן.

מירי רגב: אתה רוצה לדבר?

מירי רגב: אחר כך מלול.

<דרור אלוני: קודם כל, אני מבקש להודות לוועדה על התמיכה והסולידריות.

<דרור אלוני: אני חושב שאנחנו מקבלים רוח גבית לדבר שאנחנו נלחמים עליו כבר קרוב ל-8 שנים ואולי יותר.

<דרור אלוני: אני מבקש לנצל את הפלטפורמה זאת ולבקש ממשרד האוצר ומרשות המים לאפשר לנו להמשיך להקים תשתיות ולא לעכב אותנו במהלך תקופת ההמתנה של החצי שנה או שנה כי חשוב לנו להשקיע ולעשות על מנת שהתשתיות העירוניות תהיינה טובות.

<דרור אלוני: זה חשוב מאד כי עד עכשיו עיכבו אותנו ומנעו אגרות והיטלים.

<דרור אלוני: תודה רבה.

מירי רגב: דב בבקשה.

מירי רגב: אחר כך, ראש עיריית רחובות, בבקשה.

דב ליפמן: תודה גברתי היושבת ראש.

דב ליפמן: רציתי פשוט להביע את העמדה שלנו, שאנחנו בעד החצי שנה וכמובן, תוך חצי שנה יכולים למצוא את האיזון.

דב ליפמן: כל זמן שאני שומע את הנושא של לבטל את כולם, כנראה שוכחים מה המצב היה לפני שהקמנו את התאגידים ובזבוז המים שהיה וצריכים למצוא את האיזון.

דב ליפמן: אני חושב שתוך חצי שנה יכולים לשבת ולמצוא את איזון בתאגידים, לא כולם, ולצמצם אותם.

מירי רגב: מאה אחוז, תודה רבה.

מירי רגב: מלול, בבקשה.

מירי רגב: לאחר מכן, מרדכי ממשרד הפנים.

רחמים מלול: אני באמת רוצה להודות לך שוב על הדיון הנוסף, שעשית את זה מאד מהר יחסית - -

מירי רגב: אמרתי שאני רוצה לראות אותך לפחות פעמיים בשנה בכנסת.

רחמים מלול: הצלחת להביא אותי.

רחמים מלול: באמת שמאז שפרשתי מהכנסת לא דרכה פה רגלי, רק בנושא הזה של התאגידים מצאתי לנכון לבוא.

רחמים מלול: אני חוזר על ההצהרה שלי שאני לא מתכוון להקים תאגיד.

רחמים מלול: איפה פיני בדש, לא פה?

מירי רגב: פיני לא הגיע היום אבל המנכ"ל מייצג אותו.

רחמים מלול: - - אני בשלב זה לא מתכוון להקים תאגיד, ומוכן ללכת עד בית המשפט העליון נגד העריצות של רשות המים בראשותו של ישראל עינב - -

מירי רגב: אמרתי לך שגם אני אהיה עותרת ציבורית יחד אתך בבג"ץ.

רחמים מלול: - - שלאחר הדיון פה אמנם הוא השיב לנו במכתב על מכתב שנשלח אליו לפני חודשיים שלושה.

רחמים מלול: אם אני עושה את זה כראש עיר אחרי חודשיים שלושה, הוא תולה אותי על עץ גבוה.

רחמים מלול: שם הוא מתבטא אולי בצורה יותר נעימה לאוזן או יותר קריאה לעין אבל בסופו של דבר, את כל הטענות שלנו הוא דוחה מכל וכל ושם הוא באמת מציין שהוא המחליט.

רחמים מלול: הוא מדבר בלשון "אני" "אני" "אני", אני הוא שמחליט ואני אומר לך מה אתה צריך לעשות.

רחמים מלול: אז לאחר שחזרתי מפה ראיינו אותי בכמה ערוצים - -

מירי רגב: איזה?

מירי רגב: "קול ברמה"?

רחמים מלול: "קול ברמה" ראיינו אותך.

רחמים מלול: אותי ראיינו בערוץ 10, לא משנה.

רחמים מלול: מאז, התחלתי לקבל עשרות מכתבים מתושבים, ואין לכם מושג עד כמה אזרחי מדינת ישראל תומכים בעמדה של מירי, של חברי הכנסת, על ביטול התאגידים.

רחמים מלול: חברים, אנחנו צריכים להיות קשובים לתושבים ולאזרחים.

רחמים מלול: ההתעקשות של האוצר ושל רשות המים נובעת מכך שקשה להם להודות בטעות.

רחמים מלול: היום, מבקרה, פורסם מאמר של דוקטור ישראל בוקסר בעיתון "גלובס".

רחמים מלול: הוא כותב בכותרת, אני לא יודע אם זה מתואם עם מירי, אתנו בוודאי זה לא מתואם: להחזיר את המים לעיריות.

רחמים מלול: זאת הכותרת.

רחמים מלול: אדם שעשה מחקר בנושא מעלה כמה נקודות שאנחנו לא נותנים עליהן מספיק את הדעת: "נוסף למה שאתם אומרים, עליה בלתי מוצדקת בתעריפי המים.

רחמים מלול: תאגידים על חשבון הציבור, ג'ובים למקורבים, פגיעה בחלשים וכולי, הוא מעלה עוד נקודה מעניינת, שאני העליתי אותה באחד הראיונות: הוא אומר שבתאגידי המים אין מנגנוני רווחה כמו שיש ברשויות.

רחמים מלול: לכן, יכול לקרות מצב, ויש אלפי מצבים כאלה, שאדם קשיש בן 85 מקבל חשבון מנופח על 5500 שקל - -

מירי רגב: מה, ניתקו לאישה בת 102 את המים.

מירי רגב: על מה אתה מדבר?

רחמים מלול: - - רגע, והוא בא וזועק וצועק, ואומרים לו: אוקי, נבדוק את מד המים.

רחמים מלול: הולכים לבדוק את מד המים ומוצאים אותו תקין.

רחמים מלול: אומר להם: אני משלם 100,200 שקל לחודשיים, איך אתם גובים 5500 שקל?

רחמים מלול: אין מה לעשות אדוני, תשלם, המים יישארו מנותקים.

רחמים מלול: ועוד כהנה וכהנה באלפי מקרים.

רחמים מלול: אנחנו, כראשי רשויות, לפעמים כשבא אזרח קשה יום, קשיש, אלמנה, ומפרט את מצבו, אנחנו מתחשבים.

רחמים מלול: מנתקים ומחזירים, מנתקים ומחזירים כי אנחנו בכל זאת אנשים אנושיים, מבחינה הומניטרית חייבים לעשות את זה.

רחמים מלול: אבל התאגידים?

רחמים מלול: מי מסתכל על הדבר הזה?

רחמים מלול: אותו ערב כשחזרתי מפה, מירי, האזנתי לתכנית "צינור לילה", אתם מכירים את זה.

רחמים מלול: והנה, הכתב שם, הקליט שיחה עם אחד התאגידים.

רחמים מלול: הקליט שיחה של תושב, אזרח, עם אחד התאגידים.

רחמים מלול: פונה בפנייה אותו אזרח והנה הוא שומע קול מוקלט, תקליט: מקומך בתור הוא מספר 350.

רחמים מלול: אנא המתן 350 דקות.

רחמים מלול: אם התכנית מוקלטת, תוציאו את התמליל שלה ותשמעו, פשוט כהאי לישנא.

רחמים מלול: אני הזדעזעתי.

רחמים מלול: ידעתי שיש בירוקרטיה, ראית את התכנית הזאת?

רחמים מלול: נו, באמת.

רחמים מלול: עכשיו, אגיד לך למה זה קורה, כדי להוריד אתכם קצת מהרעיון של תאגיד אזורי:

רחמים מלול: אתם רוצים להקים תאגיד אזורי נניח בראשון, שהוא יאגד בתוכו 30 רשויות, אולי עד באר-שבע, עד קרית גת ודאי.

רחמים מלול: קשיש מקרית גת, איפה אבירם?

רחמים מלול: קשיש מקרית גת, לא אתה, קיבל חשבון מים מנופח.

רחמים מלול: הוא רוצה לפנות לתאגיד.

רחמים מלול: משרדי התאגיד נמצאים איפה?

רחמים מלול: בראשון.

רחמים מלול: שייסע לראשון.

רחמים מלול: מה, ירים טלפון?

רחמים מלול: מקומך בתור 600.

רחמים מלול: מה הוא יעשה?

רחמים מלול: למי הוא יפנה?

רחמים מלול: אחת המטרות הנכונות והצודקות של הקמת תאגיד זה להבטיח רמת שירות.

רחמים מלול: האם אתם חושבים שבתיאגוד אזורי שכזה רמת השירות תהיה נאותה?

רחמים מלול: לעולם לא.

רחמים מלול: זה לא כמו שלאזרח יש את הטלפון של ראש העיר או של המנכ"ל והוא פונה אלינו לפעמים ישירות בתלונה כזאת או בטענה אחרת.

רחמים מלול: ניתקו מים למשפחה בת 10 נפשות, ראש העיר נזעק, מנכ"ל העירייה נזעק.

רחמים מלול: לכן, אם אתם חושבים להבטיח רמת שירות נאותה, אנא, מירי, תלכו על הצעת החוק שאולי נשמעת קיצונית אבל היא הכי מפוקחת.

רחמים מלול: - -

מירי רגב: נלך עליה.

מירי רגב: אני תכף רוצה.

מירי רגב: .. יש לי עכשיו שיטה.

רחמים מלול: - - יסלח לי רב יעקב אשר, מי שירצה להשאיר אצלו תאגיד, שישאיר.

רחמים מלול: מי שמוכיח שמשק המים שלו פועל בצורה נאותה - -

מירי רגב: תכף אני אגיד לך מה אני מציעה לעשות.

רחמים מלול: - - שיוכיח ואז פוטרים אותו מתאגיד.

רחמים מלול: הנושא של התקציב מאד משמעותי, ידידי ממשרד האוצר.

רחמים מלול: אנחנו יחד עם המנכ"ל התחלנו להכין תקציב ל-2014, מיד אחרי הבחירות, והתחלנו לבדוק את הנתונים, הכנסות, הוצאות.

רחמים מלול: כשאתה עם תאגיד, הנה, יש לי תקציב מוכן.

רחמים מלול: כשאתה עם תאגיד, כלומר המנכ"ל עשה את החשבון עם הגזבר, הגענו למסקנה שחסרים לנו 30 מיליון שקלים כדי לאזן.

רחמים מלול: זאת מדוע?

רחמים מלול: בגלל ההכנסות ממים שאין לך אותן.

רחמים מלול: הרי אתה קונה בתעריף מסוים ומוכר בתעריף אחר.

רחמים מלול: הדלתא הזאת מאזנת לך פה ושם את התקציב, אם כי ההשקעות שלנו במים מקרנות פיתוח, הוכחנו אותם בישיבה הקודמת שהיתה פה, שהיו מעל ומעבר להכנסות.

רחמים מלול: אז איך אתה רוצה שאני אבנה תקציב?

רחמים מלול: אני מביא תקציב בפני מועצת העיר כעת, עוד מספר ימים.

רחמים מלול: איזה טור אני אראה להם?

רחמים מלול: עם תאגיד לחצי שנה מיוני או מיולי ובלי תאגיד לחצי שנה עד יוני?

רחמים מלול: איך אני יכול לתפעל רשות בצורה כזאת כי אם אני עם תאגיד, אני אצטרך לקצץ בפעולות.

רחמים מלול: במה אני מתחיל ובמה אני מסיים?

רחמים מלול: לכן, אם אתם כבר הולכים והואלתם בטובכם להסכים לדחייה, אנא תדחו את זה לשנה.

רחמים מלול: - -

מירי רגב: מאה אחוז.

רחמים מלול: - - ודבר אחרון - יש לי פה טבלה של עליית התעריפים מאז הוקמו התאגידים.

רחמים מלול: חברים יקרים, התעריפים בסיוע או בשליטה של תאגידי המים עלו בשנים האחרונות ב-150 אחוז.

רחמים מלול: עלות ההפקה ב"מקורות" עלתה בכ-40 אחוז.

רחמים מלול: הנתון הזה צריך לומר לכם את הכל.

רחמים מלול: תודה רבה.

מירי רגב: תודה רבה לך מלול.

מירי רגב: מרדכי ממשרד הפנים, בבקשה.

מירי רגב: לאחר מכן, אבירם.

<מרדכי כהן: ראשית כמה נתונים: 30 רשויות לא מתואגדות, 9 רשויות מבקשות להתאגד ומסורבות.

<מרדכי כהן: 2 מתוכן זה מועצות אזוריות, זאת אומרת שהן פטורות ובכל זאת מעוניינות ולא מתואגדות.

<מרדכי כהן: 50 מועצות אזוריות גם ביו"ש וגם לא פטורות מהתיאגוד.

<מרדכי כהן: שר הפנים חתם על פטור לנאות חובב - -

רחמים מלול: סליחה, מי הפטורות?

<מרדכי כהן: - - 166 רשויות שנמצאות בתיאגוד, ויש רשות אחת שהיא תעשייתית, מגדל תפן, שכרגע מעמדה לא הוכרע.

<מרדכי כהן: יש מקום לפטור אבל עדין היא לא בפטור.

רחמים מלול: סליחה, מי הפטורים מתאגידים?

<מרדכי כהן: המועצות האזוריות.

רחמים מלול: באיו"ש גם?

<מרדכי כהן: ודאי.

רחמים מלול: אז אפשר להכריז על רחובות כהתנחלות?

רחמים מלול: למה?

רחמים מלול: מה ההיגיון?

<דרור אלוני: גם מועצות אזוריות פטורות, לא - -

מירי רגב: הלאה, מרדכי.

מירי רגב: איך משרד הפנים שותף למאבק שלנו?

דוד אזולאי: מרדכי, יש כמה מועצות מתואגדות שמבקשות לצאת מהתאגידים?

<מרדכי כהן: אמרתי שיש מועצות אזוריות שפטורות, מאד רוצות ומסורבות, ויש מועצות שהן לא אזוריות, שהן לא פטורות, שהן 7, גם לא מתואגדות.

דוד אזולאי: אתה מדבר על מועצות שכבר מתואגדות והן רוצות לצאת מהאיגוד.

דוד אזולאי: יש כאלה?

דוד אזולאי: יש לכם את הנתון הזה?

<מרדכי כהן: לא, זה נתון שאין לי ולא נכנסתי אליו.

דוד אזולאי: אז אולי כדאי לפעם גם לבדוק את זה?

דוד אזולאי: זה שווה בדיקה.

<מרדכי כהן: אז אני רוצה להשלים את הדברים: גם משרד הפנים תומך בדחיה אבל עם הערה נוספת, וזה מתייחס להערה לגבי הסנקציות.

<מרדכי כהן: זה לא מספיק לדחות בחצי שנה, צריך לדחות גם את הטלת הסנקציות בתקופה הזאת.

מירי רגב: הכל ידחה בחצי שנה.

<חיים ביבס: גם לאפשר את תכניות הפיתוח.

<חיים ביבס: כפר שמריהו רוצה לפתח, לא נותנים לו, יש לו כסף.

<חיים ביבס: סביון רוצים לפתח, רשות המים עוצרת אותם.

<מרדכי כהן: ברשותכם, אני בכל זאת רוצה לומר משהו שאולי הוא לא פופוליסטי: אנחנו, במשרד הפנים, מתנגדים לאמירה הגורפת שאין מקום לתאגידי מים כיוון שאנחנו אלה שמתמודדים עם הרשויות החלשות, ולחלק משמעותי מהם תאגידי המים סייעו באופן מובהק מבחינת משק המים, תשתיות.

<מרדכי כהן: זה לא נכון עכשיו לזרוק את התינוק עם המים ולומר: ביטול תאגידי המים והאמירה: מי שרוצה יישאר.

<מרדכי כהן: הרי אנחנו יודעים שבחלק מהרשויות המוחלשות, בעיקר רשויות בתכניות הבראה, קל מאוד לראש הרשות לומר: אני לא מעונין, אבל אנחנו יודעים מה היתה התרומה של תאגיד המים למשק המים באותן רשויות.

<מרדכי כהן: לכן, אנחנו בעד הדחיה אבל לא בעד - -

מירי רגב: אנחנו נשמע כשיהיה סוף סוף יושב ראש לשלטון המקומי, בעזרת השם, בבחירות.

מירי רגב: אנחנו נשמע מה עמדתו בענין הזה כשלטון מקומי שמייצג לא רק את החזקים אלא גם את החלשים.

מירי רגב: הוא יבוא עם תפיסה של השלטון המקומי מול משרד הפנים ונראה איך אתם מגבים אותה או דוחים אותה.

מירי רגב: אני בענין הזה לא מקבלת את עמדת משרד הפנים.

מירי רגב: אני קודם כל רוצה שנצא מנקודת הנחה שאנחנו מבטלים את תאגידי המים.

מירי רגב: אותן רשויות שיחליטו להישאר בתיאגוד, אנחנו נסייע להן.

מירי רגב: זה לדעתי צריך להיות הענין אבל בסדר, זאת עמדתכם כרגע.

מירי רגב: בשביל זה יש לנו תכף סדרת פעולות שאני רוצה להציע.

מירי רגב: אני רוצה לשמוע אם אתם מוכנים לה ולפי זה, נחליט אם פועלים או לא.

מירי רגב: אני מבקשת את אבירם, בבקשה.

מירי רגב: לאחר מכן, מנכ"ל השלטון המקומי.

מירי רגב: יוסי, אתה רשום.

<אבירם דהרי: אני מצטרף לכל מה שנאמר עד עכשיו - -

מירי רגב: רק להגיד לכם שהראשון שהתחיל את הדיונים כאן ברצף והיה אתנו גם מיתר, על ענין של רווחים ושל חלוקת דיבידנדים והצלחנו בזה, זה היה אבירם.

מירי רגב: הצלחנו אחרי מאבק עם היועץ המשפטי לממשלה ועם כל העולם ואחותו.

יעקב אשר: זה דוגמה של אחד שהתאגד ופשוט נתנו לו על הראש.

יעקב אשר: זה הכל.

יעקב אשר: הוא הלך, פתח תאגיד ואתם, בידיים שלכם, האוצר ומינהל המים, במיוחד מינהל המים, לוקחים מקום ופשוט הרגו אותו.

<אבירם דהרי: רגע, באתי להחמיא לכבוד יושבת הראש ויצאתי מוחמא.

<אבירם דהרי: אנחנו, תאגיד מים קרית גת, התאגדנו ב-2008 והיינו מה שנקרא - -

רחמים מלול: מאושרים.

<אבירם דהרי: לא מאושרים, עשינו את המוטל עלינו.

<אבירם דהרי: הסבירו לנו שזה חשוב וכן הלאה, למרות שלא הבנו מה הבעיה, הם אמרו: תעשו תאגיד, עשינו תאגיד והכל בסדר, ופתאום ראו שיש לנו רווחים.

<אבירם דהרי: אני מסכים עם מרדכי במה שהוא אומר.

<אבירם דהרי: מה קורה בעצם?

<אבירם דהרי: במקום שמשרד הפנים יתמודד עם הרשות בגירעון, אז אני אממן את הרשות שבגירעון.

<אבירם דהרי: מה רע בזה?

<אבירם דהרי: עכשיו תראו, הנה, תעריפי מים לתאגידים, שנת 2014, מינואר 2014, התעריף כולל מע"מ לקוב לתאגיד קרית גת, אתם רואים באדום, 3.33.

רחמים מלול: מה זה 3.33?

<אבירם דהרי: 3 שקלים לקוב.

<אבירם דהרי: 3.33 לתאגיד המים.

<אבירם דהרי: העלות מ"מקורות".

<אבירם דהרי: זה המחיר שמשלמים תאגיד המים ל"מקורות".

<אבירם דהרי: לעומת זאת, תאגיד המים של "פלג הגליל", צפת, חצור הגלילית וכן הלאה משלם רק 64 אגורות, 65 אגורות.

<אבירם דהרי: זאת אומרת, על 2 מיליון קוב שאני קונה, תאגיד המים בקרית גת, מול 2 מיליון קוב שמשלם "פלג הגליל", שהם בסוציו-אקונומי כמונו, 4.08, יש פער של 5,400,000 שקל על תעריף א', זה התעריף הרגיל.

<אבירם דהרי: וכמובן, תראו את תל אביב, חיפה, עכו וכן הלאה, גם כן פערים בשנה של בין 4 ל-5 מיליון שקל.

<אבירם דהרי: ככה לוקחים לי את הרווח, כן?

<אבירם דהרי: אני מסבסד את תל אביב וכן הלאה, את ההתפלה בכלל.

<אבירם דהרי: לא מסבסד את משק המים שלי בכלל.

<אבירם דהרי: זה תעריף א'.

<אבירם דהרי: תעריף ב' זה אם עברת - -

רחמים מלול: הבנת?

רחמים מלול: קרית גת מסבסדים את מגדלי "יו" בתל אביב.

<אבירם דהרי: כן, עברנו לתעריף ב'.

<אבירם דהרי: תעריף ב' זה קנס.

<אבירם דהרי: מי בדרך כלל עבר את המכסה?

<אבירם דהרי: הזקנים, החלשים, שאין להם יכולת למדוד את הנזילות וכן הלאה, אין להם כוח להתווכח.

<אבירם דהרי: אין להם יכולת בכלל לבוא אליך, אז הם תמיד בקנסות.

<אבירם דהרי: תאגיד קרית גת, מבין 55 תאגידים בארץ, מקום ראשון.

<אבירם דהרי: אני משלם, תאגיד המים שלנו, 8.5 שקלים לקוב על צריכה של חצי מיליון שקל בערך.

<אבירם דהרי: אני נותן לכם ממוצעים.

<אבירם דהרי: עוד פער של עוד 3 מיליון שקל או 2,3 מיליון שקל מתעריף ב'.

<אבירם דהרי: הלאה, יש תעריף גינון, פחות או יותר כולם אותו דבר.

<אבירם דהרי: תעריף תעשיה - אנחנו מקום שביעי נניח אבל שימו לב, ההפרש בינינו לבין טבריה, למשל, בשנה, 10 מיליון שקל.

<אבירם דהרי: מי מסבסד בעצם?

<אבירם דהרי: תסתכלו, אנחנו מסבסדים את חיפה, את "מי כרמל" ב-5.5 מיליון שקל - -

<מרדכי כהן: שניה, הסוציו זה ממוצע של הרשויות?

<אבירם דהרי: כן.

<אבירם דהרי: משהו מדהים.

<אבירם דהרי: מגלים שמי שרווחי, יושבת ועדה ברשות המים ובונים את התעריפים כך שכל אחד יסבסד את השני.

<אבירם דהרי: זאת אומרת שבפועל אנחנו, קרית גת, מסבסדים את מכוני ההתפלה וכן הלאה וכן הלאה, ותראו איזה רשויות חזקות יושבות מתחתינו בסדרי גודל של עשרות מיליוני שקלים.

<אבירם דהרי: אני אומר לכם שזה שחט לנו את הרווח מ-2012 ל-2014 ב-17 מיליון שקל לשנה.

<אבירם דהרי: אני מחר אלך למרדכי ואני אהיה בתכנית הבראה, אין לי כסף, מרדכי.

<אבירם דהרי: אני מעביר את הכסף, תראה באיזו שיטה מתוחכמת ואף אחד בכלל לא רואה את זה.

<אבירם דהרי: - -

דוד אזולאי: מי הכין את זה, אתם?

<אבירם דהרי: - - זה תעריפים שלהם.

<אבירם דהרי: אני הכנתי את המצגת.

<אבירם דהרי: יש 55, אני אביא לך את האקסל, מה שאתה רוצה.

<אבירם דהרי: סך כל אקסל שלקח את תעריפי 2014 ואמר כמה תאגיד המים של קרית גת משלם מול שאר התאגידים בארץ.

<אבירם דהרי: לקחתי לכם מקבץ אבל זה פשוט מעשה נבלה.

<אבירם דהרי: אני לא יכול להגדיר את זה אחרת.

<אבירם דהרי: לבוא ולהכניס את היד לכיס, לקחת ועוד להגיד לנו, בסוף, שאנחנו תאגיד בעייתי, אנחנו בעייתיים.

<אבירם דהרי: למה?

<אבירם דהרי: מצד אחד רוצים לקחת את הכסף, עכשיו הבנת מה קרה מאז שהתחלנו עם הרווחים?

<אבירם דהרי: הם הלכו ושינו את התעריפים.

<אבירם דהרי: אז עכשיו לא יהיה לי רווח, אני אגמור בגירעון ואז מה הם יגידו?

<אבירם דהרי: איזה נחשלים.

<אבירם דהרי: לכו תחברו אותם לבאר שבע, לא יודע לאן, כשבאר שבע משלמת חצי מחיר ממני.

<אבירם דהרי: באר שבע במדד של BDI הוא מתחתיי ב-10 דרגות.

<אבירם דהרי: כפר סבא מתחתיי, רעננה מתחתיי.

<אבירם דהרי: אתם רוצים להפוך אותנו בתואנה של לטפל במשק המים של התושבים.

<אבירם דהרי: של איזה תושבים בדיוק, אתה יכול להסביר לי?

מירי רגב: אבירם, תודה רבה.

מירי רגב: כרגיל, מעלה דברים חשובים.

<גיל לבנה: אני יכול להתחבר ל"מי טבריה"?

<גיל לבנה: מה תנאי הקבלה?

מירי רגב: שלטון מקומי, בבקשה.

מירי רגב: לאחר מכן, יוסי ברודני.

<שלמה דולברג: תודה רבה גברתי.

<שלמה דולברג: אני רוצה להודות במיוחד ליושב ראש השדולה המוניציפאלית, חבר הכנסת אשר ולך גברתי, שהובלתם את הצעת החקיקה הזאת.

<שלמה דולברג: אנחנו חושבים שמחויבת דחיה של שנה שלמה לפחות.

<שלמה דולברג: אני רוצה להזכיר שמאז ועדת ניסן, כמו שאמר חיים, עברה יותר משנה.

<שלמה דולברג: לא הושלמו הדברים שסוכמו אתנו, לא תאגידים חד-רשותיים כמו רחובות, שהיה צריך לקבל בלי שום בעיה וכמובן שוהם ואחרים.

<שלמה דולברג: לא הושלמו גם הכללים.

<שלמה דולברג: השרים התחלפו.

<שלמה דולברג: שלושת השרים שאמורים לחשוב על הפטור התחלפו עכשיו - -

רחמים מלול: ועוד עתידים להתחלף.

<שלמה דולברג: - - אני לא יודע.

<שלמה דולברג: אנחנו חושבים שחצי שנה זה כלום.

<שלמה דולברג: על יותר משנה לא הצלחנו לעשות את הדברים האלה ולכן, שנה היא הכרחית.

<שלמה דולברג: עכשיו, כמו שנאמר פה, גברתי, חייבים לחשוב גם על דחית הסנקציות ולא רק הסנקציות שנקובות בחוק, שאתם תדחו אותם בהנחה שתסכימו.

<שלמה דולברג: יש פה סנקציות-צל שנעשות על ידי רשות המים היום.

<שלמה דולברג: כל הרשויות המקומיות שטרם התאגדו עומדות בפני סנקציות-צל, שרשות המים כבר עושה עליהן שימוע, שאנחנו כבר הופענו בשימוע.

<שלמה דולברג: הסנקציות האלה, בעצם מעלים להם את המחירים בצורה מלאכותית כדי ללחוץ אותן מצד אחד להתאגד.

<שלמה דולברג: גורמים להן בעצם גירעונות, ובעצם הסנקציות האלה מחויבות להתבטל במקביל לדחייה לדעתנו.

<שלמה דולברג: דחייה מיד לא תעשה שום שינוי במחירים, אני מבקש לא להטעות אף אחד.

<שלמה דולברג: תודה.

מירי רגב: תודה רבה.

מירי רגב: יוסי, בבקשה.

<יוסי ברודני: גברתי היושבת ראש, קודם כל אני באמת רוצה להגיד תודה.

<יוסי ברודני: כולנו מברכים על הדיון פה.

<יוסי ברודני: אני יכול להגיד לכם שאם אני קצת איבדתי אמון בהרבה דברים בבית הזה, אז כשאני נמצא פה היום ואני שומע איך מדברים ואת הרוח הגבית פה, אני ממש שמח.

<יוסי ברודני: אני רוצה להגיד לך, ידידי, יעקב אשר, תודה רבה על המאמץ וכל הדברים.

<יוסי ברודני: אני לא אחזור על כל הדברים שנאמרו אבל תאגידי המים זו שערורייה אחת גדולה.

<יוסי ברודני: אני לא חושב שיש מישהו שיכול להסביר מה עומד מאחוריה מכיוון שאם משרד הפנים או משרד האוצר או משרד התשתיות רוצים לעזור לרשויות חלשות, שיעזור להן.

<יוסי ברודני: שלא יקלקלו לרשויות שמסוגלות לעשות את העבודה לבד.

<יוסי ברודני: זה פשוט לא יאומן.

<יוסי ברודני: מטילים עוד מע"מ על התושבים.

<יוסי ברודני: אני יכול להגיד לכם שמינהל המים הוציא הנחיה שרשויות שלא התאגדו לא יכולות לעדכן במדדים את אגרות הביוב שלהן, וכתוצאה מכך אני קיבלתי תביעה ייצוגית ואני צריך להחזיר כסף על הדבר הזה סתם.

<יוסי ברודני: מינהל המים פשוט עושים מה שהם רוצים.

<יוסי ברודני: אני גם יכול להגיד, ואגיד את זה בעדינות, שגם בבדיקה שהם עשו לנו לגבי הפחת של המים, הבדיקה היתה לא הוגנת.

<יוסי ברודני: את המונים שלנו הם צילמו ואת המונים שלהם הם החליפו תוך כדי הבדיקה.

<יוסי ברודני: - -

מירי רגב: מי?

מירי רגב: רשות המים?

<יוסי ברודני: רשות המים נעזרים במי שיעשה אז כשיושבים ישראל עינב הוא אומר: תשמע, לא אני עשיתי את הבדיקה, מישהו עשה אותה עבורי.

<יוסי ברודני: ולכן, אני אומר שוב: תשימו לב, גם רשויות, איזה רשויות רוצות את התיאגוד או הרשויות שקיבלו להקים תאגיד באופן עצמאי, שהן הקימו את התאגיד שלהן או רשויות חלשות שלא מסוגלות לנהל את המים.

<יוסי ברודני: שימו לב מי הרשויות שלא התאגדו?

<יוסי ברודני: אותן רשויות חזקות שמנהלות את המים, שפחת המים אצלן נמוך, שהתשתיות אצלן חדשות.

<יוסי ברודני: שוהם, שיושבת פה, עיר חדשה.

<יוסי ברודני: גבעת שמואל, 90 אחוז מהשכונות שלי הן שכונות חדשות שהראשונות שבהן אוכלסו בסוף שנות ה-90 - -

<אבירם דהרי: יוסי, גם אם אתה תאגיד לבד עושים לך תיאגוד מלאכותי באמצעות המחירים - -

<יוסי ברודני: - - מינהל המים יושב אצלנו ואומר לנו: תצטרפו לאן שאתם רוצים.

<יוסי ברודני: בסופו של דבר יהיו רק כמה תאגידים, אנחנו נדאג לזה.

<יוסי ברודני: בדיוק מה שאדון דהרי העלה פה כי הם, מינהל המים, ידאגו לכך שאותם תאגידים יראו כתאגידים חלשים, לא יהיו מסוגלים לעמוד בפני עצמם ויגידו להם: תתחברו לתאגידים אחרים.

<יוסי ברודני: אני יכול להגיד לכם שלמשל עיריית פתח תקוה, אני לא רוצה לדבר בשם ערים אחרות, כמה פעמים קרה שם שהעירייה מתקנת כביש ותאגיד המים פותח את הכביש אחרי זה כדי לעשות את תשתיות המים.

<יוסי ברודני: פשוט שערורייה.

<יוסי ברודני: לכן, אנחנו מבקשים בכל לשון של בקשה, הדחיה של השנה הזאת זה מה שנקרא כדי שלא יפעילו את הסנקציות.

<יוסי ברודני: צריך לוודא שגם הסנקציות אחורה, מורידים אותן ומוציאים את הסמכות מרשות המים להטיל את הסנקציות האלה.

<יוסי ברודני: אני אומר לכם שוב פעם שהמטרה שלנו היא לא להגיע לכאן בעוד חצי שנה או שנה כדי לדבר שוב על תאגידים.

<יוסי ברודני: אנחנו לא רוצים תאגידים.

<יוסי ברודני: תודה.

<חיים ביבס: אני רק חייב להוסיף דבר אחד:

<חיים ביבס: אצלי היה פיצוץ מים גדול אז הגדיל לעשות עובד רשות המים שגר אצלי, להגיש תלונה נגד העירייה שהתאגיד לא בסדר, שהם אחראים עליו.

<חיים ביבס: זה מראה כמה הבדיחה...

דוד אזולאי: המזל שלך שהוא גר אצלך.

<חיים ביבס: אני מוכן להעביר לך אותו מתנה אם אתה רוצה.

<יוסי ברודני: חיים, כשאני ביקשתי רשות להודיע על התביעה הזאת, שהיתה תביעה ייצוגית, ביקשתי רשות ממינהל המים שיתנו לי את האישור.

<יוסי ברודני: הם לא הסכימו לתת את האישור על אגרת ביוב שזה חוק עזר עירוני, שהוא כל שנה מעודכן על פי המדדים.

מירי רגב: יעקב אשר, ואני עוברת לסיכום.

יעקב אשר: אני אמרתי את דעתי, אני לא יודע מה הייתי אומר אם היו שואלים אותי לפני 10 שנים, אם זה טוב או לא טוב, אבל אני אוהב להיות גם פרקטי.

יעקב אשר: אנחנו נמצאים כרגע באווירה מאד טובה אבל בואו, חבר'ה, כרגע החוק עוד קיים, הסנקציות קיימות וכל ראשי העיר שיושבים פה בעוד כמה שבועות, אם לא נדחה את זה, אז הם עוברים על החוק והסנקציות רק יגדלו וכולי.

יעקב אשר: - -

<יוסי ברודני: אם לא נדחה את זה נלך לבית משפט.

<יוסי ברודני: אנחנו שומרי חוק ונלך לבית משפט אבל אנחנו נילחם למען התושבים שלנו.

מירי רגב: יוסי, תנו לו רגע להביע את עמדתו.

יעקב אשר: - - יושבת ראש הוועדה, שאני משבח אותה מאד באמת ולא רק בתחום הזה, גם בתחומים אחרים למרות שיש לי אתה גם לפעמים...

יעקב אשר: אבל דווקא פה יצא כמו האיש הטוב והאיש הרע, החוקר הטוב והחוקר הרע.

יעקב אשר: היא מקדמת הצעת חוק שאני לא שותף אליה ואולי אם היא תעבור, אז אדרבה ואדרבה, יכול להיות שזה יהיה מצוין אבל בינתיים, אנחנו מקדמים את הנושא של הדחיה שכן חייב לבוא וכן חייב להיות - -

רחמים מלול: אתה תומך בשנה?

יעקב אשר: - - דקה.

יעקב אשר: אני חושב שמה שאתה אמרת, רחמים, זה נכון אבל יכול להיות שאפשר בהצעת החוק, אולי בין הקריאה הראשונה לקריאה השנייה והשלישית, אפשר יהיה להוסיף בהצעת החוק הזאת שיש סמכות לשר הפנים ולשר האוצר, לאחר שיגיעו בחצי השנה הזאת להסכמות ואני אומר עוד פעם, אני פונה שוב למינהל המים ולמשרד האוצר: יש דבר שנקרא גמישות.

יעקב אשר: היו החלטות של ועדת ניסן, היו החלטות שם שראש עיר יכול להיות גם יושב ראש התאגיד ולתת יותר חיבור בין התאגיד לעירייה ואז זה יפתור הרבה מאד מהבעיות שאמרת אותן.

יעקב אשר: אני חושב שתאגיד לא חייב להיות זר לחלוטין לעירייה.

יעקב אשר: הפוך.

יעקב אשר: הוא יכול להיות זרוע של העירייה בצורה כזו או אחרת.

יעקב אשר: יישאר תאגיד אבל עדין להיות מחובר - -

<אבירם דהרי: נעשה אותו חברה עירונית.

יעקב אשר: - - אז הוא יהיה קצת יותר מחברה עירונית אבל עדין.

יעקב אשר: ..

מירי רגב: - - - ואז זה באחריות ראש העיר.

מירי רגב: באה קשישה שמנתקים אותה, היא בסוף מצביעה לראש העיר.

מירי רגב: היא לא מצביעה לו בגלל ירושה, היא מצביעה לו כי היא רוצה שהוא יטפל בה כמו שצריך.

יעקב אשר: אני אומר לך שתשאלי ברשויות שבהן יש תאגידים, שעשו תאגידים נכון, אני בבני-ברק עשיתי תאגיד שהוא בהחלט עובד בשיתוף פעולה מלא עם הרשות המקומית.

מירי רגב: מאה אחוז.

רחמים מלול: בגלל ההוראות של הרבנים?

יעקב אשר: - - אני מציע, רחמים, עזוב.

יעקב אשר: פרשת מהכנסת, לא פרשת מהרבנים.

רחמים מלול: אני לא מבין, אתה מציע חצי שנה?

רחמים מלול: תתייחס לבעיה שהעליתי.

יעקב אשר: תן לי רגע לסיים.

יעקב אשר: רחמים, אני מתייחס בדיוק.

יעקב אשר: אני אומר שהחצי שנה הזאת, כדי שגם הממשלה תקבל את זה וזה לא ייפול בוועדת שרים, אז חצי שנה וחצי שנה.

יעקב אשר: אבל החצי שנה הזאת תהיה כדי להגיע להסכמות ולהחלטות איזה רשויות עצמאיות נשארות כתאגידים ותאגידים לבד, ואיזה לא.

יעקב אשר: לאחר מכן, תהיה סמכות לשר האוצר ולשר הפנים ביחד, לתת את האורכה להתחלת התאגיד לשנת - -

<יוסי ברודני: יעקב, יש ערים שאין שום סיבה לתאגיד אצלן.

רחמים מלול: יעקב זה רציני?

רחמים מלול: אתה רציני?

יעקב אשר: לשנה, זה נופל בוועדת שרים.

יעקב אשר: אני צודק או לא?

מירי רגב: חבר'ה, בואו נעשה ככה: קודם כל, אני לא צריכה חוק.

מירי רגב: אם זה יעבור בלי חוק בהסכמה של יאיר לפיד, של סילבן ופנים כמובן, שגם יכול לעזור בענין, זה מצוין.

מירי רגב: קודם כל, אני חושבת שהצלחנו לקדם מהלך יפה ואני רוצה להודות פה לנעמה שיושבת פה, מלשכתו של שר האוצר, שהיתה בכל הדיונים.

מירי רגב: אני מודה לך ולדנה על כל הדיונים שהובלנו, והיו הרבה פגישות בענין הזה.

מירי רגב: הצלחנו להגיע לחצי שנה.

מירי רגב: חצי שנה, כמו שאת שומעת פה, זה לא שאני מעבירה אליכם דברים כמו שאני רוצה להעביר אליכם.

מירי רגב: כמו שאת רואה פה, זה לא מושלם.

מירי רגב: אם רוצים ללכת לקראת, צריך ללכת לשנה.

מירי רגב: נמצא פה גם הנציג של סילבן, של משרד התשתיות, תודה גם לכם ותודה גם לשר.

מירי רגב: בעצם יש כאן ענין שאומרים ראשי הערים: אנחנו צריכים לבנות תקציב.

מירי רגב: אנחנו לא יודעים איזה תקציב לבנות, אנחנו בתחילת שנה וכבר החלטתם ללכת לקראתנו.

מירי רגב: עד שתחליטו כן נלך, לא נלך, תנו לנו שנה.

מירי רגב: שמענו פה היבטים מכל ראשי הערים שהיו פה, אני חושבת שהם היבטים נכונים.

מירי רגב: ולכן אני מבקשת, היועצת המשפטית, מנהלת הוועדה, שאנחנו נעביר מכתב מסודר לשלושת השרים, נודה להם על ההארכה בחצי שנה ונבקש דחיה בשנה כדי שראשי הערים באמת יוכלו לעמוד כמו שצריך בכל הענין של התקציב.

מירי רגב: שוב, החקיקה זה אמצעי.

מירי רגב: מבחינתי, אם הדבר הזה מאושר, אנחנו לא צריכים חקיקה בענין הזה של ההארכה אבל זה לא מספיק הענין של החצי שנה, שנה.

<קריאה: בכל מקרה זה דורש שינוי חקיקה.

מירי רגב: אוקי, אז נביא את זה בחקיקה, אין בעיה, ונקדם את הצעות החוק שלנו.

<שלמה דולברג: אבל זה דחוף, גברתי, לעשות פטור מחובת הנחה.

מירי רגב: אוקי, נעשה פטור מחובת הנחה.

יעקב אשר: זה צריך להיות בוועדת שרים קודם, בשבוע הבא.

מירי רגב: אתה מעלה את זה בוועדת שרים?

יעקב אשר: זה אמור להיות בשבוע הבא אני הבנתי.

מירי רגב: אז תעלה את זה על המכסה שלך כי לי בשבוע הבא עולות שתי הצעות חוק.

מירי רגב: תטפל בזה.

מירי רגב: עכשיו ככה: ביבס, תקשיבו מה אני מציעה מעבר למכתב שאנחנו נעביר.

מירי רגב: תראו, נאריך את זה בחצי שנה או נאריך את זה בשנה, זה הכיוון שאנחנו צריכים עכשיו ללכת אליו.

מירי רגב: המושב נגמר במרץ.

מירי רגב: בא נניח חצי שנה, אנחנו בינואר, זה אומר שביוני פגה החצי שנה.

מירי רגב: אני מציעה לעשות את הדבר הבא: אנחנו צריכים להקים בזמן הפגרה.

מירי רגב: הצעת חוק שלי על ביטול תאגידי המים מוכנה עם הכל מוכן.

מירי רגב: אני לא רוצה להעלות את זה עכשיו, אני לא רוצה להעלות לממשלה והיא תיפול ואז חצי שנה אני לא יכולה להעלות הצעת חוק.

מירי רגב: כל מי שיעלה, דרך אגב, את הצעת החוק, דופק אותנו.

מירי רגב: כל ח"כ שמעלה את זה דופק אותנו, הוא לא הולך אתנו במהלך.

מירי רגב: לכן, מה שאני מציעה שנעשה זה את הדבר הבא - -

<חיים ביבס: רק תגידי לנו מי רוצה להעלות כדי שנוכל - -

מירי רגב: אני אגיד לך מי רוצה להעלות ואז אנחנו נוריד, ניירט אותו בזמן.

<חיים ביבס: כל הפופוליסטים נזכרו שיש תאגידים פתאום.

מירי רגב: בדיוק, פתאום כולם נזכרו.

מירי רגב: בסדר, אין לי בעיה עם זה, שכולם יצטרפו לחגיגה.

מירי רגב: אני מציעה את הדבר הבא: אנחנו נקים צוות, כבר הקמנו צוות של גיל, שברגע שתגמור את הבחירות אבירם ורחמים ומי שירצה עוד להצטרף, יצטרף יחד עם חברי כנסת שלטובת הענין הזה.

מירי רגב: אנחנו ניפגש ממרץ עם שלושת השרים, עם שר האוצר, עם שר הפנים ועם השר סילבן שלום, מתוך מטרה של ביטול תאגידי המים, ומי שירצה להעביר את זה לחברה העירונית, מעולה.

מירי רגב: מי שירצה להישאר עם תאגיד, שיישאר עם תאגיד.

מירי רגב: אבל אנחנו הולכים למצב של משק מים סגור, ביטול תאגיד מים, כי מים זה זכות בסיסית וקניינית של כל אזרח במדינת ישראל.

מירי רגב: ובמקביל השלטון המקומי, גם אתם חלק מהצוות.

מירי רגב: אתם בינתיים תכינו הצעה לבג"ץ, שאנחנו נהיה עותרים ציבוריים יחד אתכם.

מירי רגב: הצעה שאומרת שבעצם כל הנושא של התיאגוד הוא בניגוד לזכות הקניינית הבסיסית של אדם למים באופן חופשי, תקין ובמחיר סביר, וכל מה שזה אומר, בראשות כל ראשי הערים וחברי הכנסת שירצו להצטרף אליכם, אני אצטרף אליכם.

מירי רגב: עכשיו אנחנו נשב אתם.

מירי רגב: אנחנו חוזרים למושב במאי.

מירי רגב: אנחנו סוגרים את אסטרטגיית העבודה שלנו עד מאי.

מירי רגב: והיה והצלחנו לשכנע אותם וזה הכיוון, מעולה.

מירי רגב: היה ולא, מתחילים עם השטח.

מירי רגב: יעל גרמן היתה אתנו בהפגנות בעבר על המים, אני מתארת לעצמי שכשרה היא גם תצטרף להפגנות.

מירי רגב: ואז אנחנו מתחילים להכין את כל ראשי הערים, את האזרחים.

מירי רגב: נעלה את הסוגיה של המים בצורה רצינית ונחליט שבמושב הבא, מרץ-יוני, לפני שיוצאים לפגרת הקיץ וחוזרים לעונה של כאילו תקציב, דנים רק בנושא אחד, רק הדבר הזה אנחנו הולכים: ביטול תאגידי המים.

מירי רגב: ירצו – יצטרפו, לא ירצו – נלך כמו שאנחנו יודעים לעשות, עם השטח וכל מה שצריך.

מירי רגב: - -

יעקב אשר: רק נושא אחד?

יעקב אשר: מה עם בית שמש?

מירי רגב: אל תדאג, בית שמש החודש נסגר.

מירי רגב: החודש אני סוגרת את בית שמש.

מירי רגב: מה זאת אומרת?

מירי רגב: אני עובדת בצורה הגיונית.

מירי רגב: אני מאמינה שדיבורים כן יבואו, שפשרות כן יבואו.

מירי רגב: יבין שר האוצר שהיום השינוי הכי אמתי, זה לא סילבן, זה לא פנים ולא אף אחד.

מירי רגב: זה שר האוצר בסוף.

מירי רגב: רשות המים מנוהלת על ידי שר האוצר, את זה נגיד.

מירי רגב: רשות המים הפכה להיות הפרה החולבת של האוצר.

מירי רגב: אם באמת רוצים ללכת לקראת האזרח, צריך לבוא ולהגיד לכל פקידי האוצר: עד כאן.

מירי רגב: יש שר והוא מנהל את העניינים.

מירי רגב: יש לו מדיניות.

מירי רגב: הוא נבחר על מעמד הביניים, בבקשה, שיביא את זה לידי ביטוי.

מירי רגב: זהו.

מירי רגב: זה המצב.

מירי רגב: נמצא פה העוזר של חיים כץ, אילן מרציאנו, שאני מבינה שגם חיים כץ עושה את תאגידי המים.

מירי רגב: שלום גם לך.

מירי רגב: אנא ממך תצטרפו למהלך ולא להפתיע אותנו במהלך.

יעקב אשר: היתה אתמול הצעת חוק, דחו את זה בשבועיים.

מירי רגב: יפה, הצעת חוק שנפלה.

מירי רגב: למה היא דחתה?

מירי רגב: כי זה לא בא בתיאום אתנו.

מירי רגב: היא צריכה להיות בתיאום עם כל המהלך הזה כי חבל שהיא תיפול כי בסוף חיים ימנע מאתנו להוביל את המהלך.

מירי רגב: תודה.

<אילן מרציאנו: ברשותך, אני אדבר עם חיים.

<אילן מרציאנו: אני מקבל את הדעה שלך.

מירי רגב: תודה אילן.

מירי רגב: אני מודה לכם שאתם מצטרפים.

מירי רגב: חיים הוא כוח חזק.

<אילן מרציאנו: - - לוגית, זה לא יכול להיות שאנחנו מצטרפים - -

מירי רגב: ההפך, אנחנו מצטרפים אליכם.

מירי רגב: אנחנו מצטרפים לחיים כץ.

מירי רגב: אנחנו מודים לו על כך שאנחנו מצטרפים אליו ובכל זאת, אנחנו מבקשים שזה יהיה מתואם כדי שלא נפיל את המהלך.

מירי רגב: אנחנו כבר הולכים עם תאגידי המים הרבה מאד שנים.

מירי רגב: אני שמחה על כל כוח חדש שנכנס לזה.

מירי רגב: ביבס, האם זה מקובל עליך הסיכום הזה?

<חיים ביבס: זה מצוין, יש לנו רק תנאי אחד לשלטון המקומי: אנחנו רוצים שבכל הדיונים את תהיי נוכחת או שהדיונים יתקיימו אצלך.

<חיים ביבס: במשך החמישה שישה חודשים האלה, שתהיי בתוך כל התהליך כי הגיע הזמן שמישהו ילווה את זה גם ברמה הפוליטית.

מירי רגב: פוליטית, ציבורית, אני לוקחת את זה.

מירי רגב: גמרנו, זה נושא שאני מרימה.

רחמים מלול: בגלל המתווה היפה שקבעת ראוי לדחות את זה בשנה.

מירי רגב: בסדר, את זה אנחנו נעשה.

מירי רגב: אנחנו נעשה את הכל שזה יהיה שנה.

מירי רגב: תאמינו לי, נעמה נמצאת פה לא כי אין לה מה לעשות.

מירי רגב: היא נמצאת פה כי יאיר הצטער שהוא לא יכול להיות פה היום.

מירי רגב: היא באה כי היא מבינה את החשיבות של הענין הזה.

מירי רגב: היא שמעה את הענין של השנה.

מירי רגב: גם נציגו הבכיר של סילבן שלום שמע את זה.

מירי רגב: בואו נראה איך אנחנו הולכים עם השנה, ובמהלך השנה הזאת אנחנו באים עם פתרון אמתי, סוף סוף, עם ממשלה, עם שלושה שרים חדשים בתחום הזה, שיביאו באמת ישועה להרבה מאד מאזרחי המדינה במחיר המים.

<חיים ביבס: הדבר הכי חשוב זה הנושא של הסנקציות.

מירי רגב: זה חלק מהמכתב שיעלה.

מירי רגב: הסנקציות חייב להיות חלק מהעניין.

מירי רגב: תודה רבה לכם.

מירי רגב: הישיבה נעולה.